Yaran fosfaattikaivos minimoi projektikulut ja asennusajan Metson räätälöidyllä jauhinmyllyllä - Metso
Julkaistu loka 30, 2018
Yaran fosfaattikaivos minimoi projektikulut ja asennusajan Metson räätälöidyllä jauhinmyllyllä
Täsmälleen vanhan laitteen kokoon räätälöity Metson jauhinmylly osoittautui varsin kokonaistaloudelliseksi ratkaisuksi Yara Suomi Oy:n fosfaattikaivokselle Siilinjärvellä.
Engineered-to-order (ETO)-projektissa kaivoksen rikastamoon asennetiin tavallisen vuosiseisokin aikana uusi, täysin viimeistelty tankomylly.
”Jo nopea laskutoimitus kertoo, että saimme uuden, räätälöidyn myllyn alle puolella kuluista, mitä vastaavan kokoinen standardimylly ja sen edellyttämät uusi voimansiirto, sähköistys ja perustukset olisivat meille maksaneet. Olemme havainneet, että vanhassa kaivosympäristössä suurin osa projektikuluista syntyy uusittavan laitteen ympäristössä tehtävistä töistä,” arvioi Yara Suomi Oy:n Siilinjärven rikastamon päällikkö Antti Savolainen.
”Myös vuosiseisokin aikana 10 vuorokaudessa toteutettu valmiin myllyn vaihto oli meille huomattavasti parempi ratkaisu kuin perinteinen, 24 vuorokautta kestävä paikallaan asennus, mikä olisi jatkanut seisokkia huomattavasti. Kun rikasteemme kysyntä on hyvä ja vuorokausituotanto lähentelee 2800 tonnia, kannatti räätälöintiin panostaa,” Savolainen jatkaa.
Kansainvälinen tiimi toteutti puolentoista vuoden projektin
Sen jälkeen, kun Yara tilasi räätälöidyn jauhinmyllyn vuoden 2017 alussa, kokosi Metso hanketta varten kansainvälisen tiimin. Keskeisiä toimijoita myllyuudistuksessa olivat Yorkin Engineered-to-order -tiimi sekä paikallinen projektijohto Suomessa.
Uusi, kooltaan 4 x 6 metrin tankomylly suunniteltiin niin, että se voitiin asentaa täsmälleen entisen, vuonna 1979 asennetun myllyn laakeripesien päälle. Myllykuoren ainevahvuudet paksunnettiin 45 mm:iin ja samalla päädyt modernisoitiin vaihdettaviksi.
Metso valmisti jauhinmyllyn, siihen kuuluvat liukulaakerit ja asensi myllyvuorauksen. Laitteen alle suunniteltiin ja valmistettiin lisäksi uusi Metson, 350 tonnin kapasiteetilla toimiva asennuskehto, jolla mylly voidaan tarvittaessa nostaa ylös sisältöineen.
Yara pystyi hyödyntämään urakassa koko vanhan voimansiirtolinjan, vaihteiston ja perustukset. Seisokin aikana alkuperäinen vaihteisto perushuollettiin.
Jauhinmyllyn kokoonpano lähellä kaivosta
Uuden jauhinmyllyn osat laivattiin koontiin konepajalle Kuopion lähelle kuluvan vuoden maaliskuussa. Jo viikkoja ennen toimitusta uusi jauhinmylly oli viimeistelty, päätyjen laakeripesät kiinnitetty, sisus vuorattu suojalevyillä, sadat kiinnityspultit kiristetty ja mylly maalattu Metson beigellä värillä.
Yli 150 tonnia painavan myllyn kuljetettiin kaivokselle 14-akselisella lavetilla jo huoltoseisokkia edeltävällä viikolla. Yaran kaivoksella mylly nostettiin paikalleen massiivisella ristikkonosturilla, jonka nostokoukku sijaitsi 60 metriä pitkän puomin päässä.
Mylly paikalleen tiistaina, töihin maanantaina
Yaran vuosiseisokin alussa rikastamon katto avattiin ja vanha Wärtsilän valmistama mylly nostettiin pois. Jo tiistaina uusi, yli 150 tonnin tankomylly nostettiin onnistuneesti paikoilleen. Aikaa vievin osuus oli myllyn laskun viimeiset 10 senttiä, jolloin laakeripesät kohdennettiin millintarkasti asennuskauluksiinsa.
Kaivosalan Suomen huoltopäällikkö Lauri Ylönen tiimeineen varmisti projektipäällikkö Rainer Harmaisen, Yaran rikastamon päällikkö Antti Savolaisen ja kunnossapitopäällikkö Anssi Pietarisen kanssa, että kaikki työvaiheet tehdään oikein ja turvallisesti. Metson USA:n organisaatiosta asennusta valvoi lisäksi Rob Fiedler.
Vedellä tehdyn tiiviystestin jälkeen uuteen myllyyn asennettiin 800 jauhintankoa, jonka jälkeen fosfaattimalmin jauhatus voitiin aloittaa seuraavana maanantaina täysin aikataulun mukaisesti. Tankomylly hienontaa nyt 24/7-tahdissa 1250 kW:n teholla ja noin 500 tonnin tuntikapasiteetilla 25 mm:n kokoisen malmisyötteen pienemmäksi.
”Kustannustehokas kaivos tarvitsee luotettavat laitetoimittajat”
Rikastamon päällikkö Antti Savolainen painottaa laitetoimittajien merkitystä kustannustehokkaasti toimivan kaivoksen toiminnan tukena:
”Haluamme luottaa kumppaneihimme ja heiltä meille tulevaan tietotaitoon. Metsolla on Yaran Siilinjärven kaivoksella hyvä toimitushistoria esikaravuorausten optimoinnista ja toimituksista MP800-kartiomurskaimen asennukseen. Tällä hetkellä näyttää siltä, että myös Metson ehdottama myllyräätälöinti on meille oikeaan osunut ratkaisu.”
”Tavoitteenamme on, että uusi mylly jauhaa kaivoksellamme fosfaattimalmia vähintään seuraavat 30 vuotta 99,9 %:n käyttöasteella,” Antti Savolainen summaa.